A Bizottság 1868/77/EGK rendelete
(1977. július 29.)
a keltetőtojások és a naposcsibék termeléséről és forgalmazásáról szóló 2782/75/EGK rendelet alkalmazására vonatkozó részletes szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a 368/76/EGK [1] rendelettel módosított, a tojás piacának közös szervezéséről szóló, 1975. október 29-i 2771/75/EGK tanácsi rendeletre [2] és különösen annak 15. cikkére,
tekintettel a 369/76/EGK [3] rendelettel módosított, a baromfihús piacának közös szervezéséről szóló, 1975. október 29-i 2777/75/EGK tanácsi rendeletre [4] és különösen annak 15. cikkére,
tekintettel a keltetőtojások és a naposcsibék termeléséről és forgalmazásáról szóló, 1975. október 29-i 2782/75/EGK tanácsi rendeletre [5] és különösen annak 17. cikkére,
mivel a 2782/75/EGK rendelet meghatározta a keltetőtojások és a naposcsibék termelésének és forgalmazásának egyes előírásait; mivel ezeknek a szabályoknak az alkalmazásához az azonosítószámok szétosztására, a tojásokon és a csomagolásukon feltüntetendő jelölésekre, és a szükséges információk közlésére végrehajtási szabályokra van szükség;
mivel minden telepnek rendelkeznie kell egy kódszámon alapuló, azonosító nyilvántartási számmal, így amennyiben valamennyi tagállamban alkalmazzák, meg lehet határozni, hogy egy adott telep milyen tevékenységeket végez;
mivel a tojásokra vonatkozó forgalmazási előírásokról szóló, 1975. október 29-i 2772/75/EGK tanácsi rendelettel [6] módosított, a tojásokra vonatkozó forgalmazási előírásokról szóló 1619/68/EGK rendelet [7] végrehajtásáról szóló, 1969. január 17-i 95/69/EGK bizottsági rendelet rendelkezik azoknak a keltetett tojásoknak az azonosításáról és forgalmazásáról, amelyek keltetés előtt nem kerültek forgalomba, és ipari tojásként forgalmazzák;
mivel a rövid és hosszú távú előrejelzéseket megalapozó statisztikáknak összehasonlíthatónak kell lenniük; mivel ennél fogva a tagállamok által készített havi összesítőket szükséges összehangolni; mivel továbbá az összesítő céljára szolgáló információgyűjtést formanyomtatvány használatával lehet elősegíteni;
mivel a Közösségen belüli kereskedelemben a rövidtávú termelési előrejelzések elkészítéséhez a naposcsibékről jelenleg rendelkezésre álló információ nem elegendő; mivel azoknak a tagállamokra vonatkozóan, amelyek nem rendelkeznek a szükséges adminisztratív szervezettel ezen információknak a begyűjtésére, különleges rendelkezéseket kell hozni;
mivel valamennyi tagállam feladata, hogy meghatározza a jelen rendelkezések megsértőinek büntetését;
mivel a szabályok egyszerűsítése érdekében a legutóbb a 373/73/EGK rendelettel [8] módosított, a keltetőtojások és a naposcsibék termeléséről és forgalmazásáról szóló 1349/72/EGK tanácsi rendelet végrehajtásáról szóló, 1972. október 31-i 2335/72/EGK bizottsági rendeletet [9] hatályon kívül kell helyezni;
mivel az e rendeletben foglalt rendelkezések összhangban vannak a Baromfihús- és Tojáspiaci Irányítóbizottsága véleményével,
ELFOGADTA EZT A RENDELETET:
1. cikk
(1) A 2782/75/EGK rendelet 1. cikke (3) bekezdésében szereplő telepek valamelyikének nyilvántartási kérelmét a tagállamnak ahhoz a felelős hatóságához nyújtják be, amelynek területén a telep található. Ez a hatóság a nyilvántartott telepnek ad egy azonosítószámot, amely tartalmazza a következő nyomtatott nagybetűk egyikét:
B - Belgium esetében
D - a Német Szövetségi Köztársaság esetében
DK - Dánia esetében
F - Franciaország esetében
I - Olaszország esetében
IRL - Írország esetében
L - Luxemburg esetében
NL - Hollandia estében
UK - az Egyesült Királyság esetében,
valamint egy azonosítószámot, amely alapján megállapítható, hogy az adott telep milyen tevékenységet folytat.
(2) A tagállamok haladéktalanul tájékoztatják a Bizottságot, ha az adott telep tevékenységének meghatározására szolgáló azonosítószámok kódjában bármiféle változás következik be.
2. cikk
(1) A keltetőtojásokat egyedileg letörölhetetlen fekete tintával jelölik. A betűk és a számok legalább 2 mm magasak és 1 mm szélesek.
(2) A 2782/75/EGK rendelet 5. cikke (2) bekezdésében szereplő szalag zöld színű és egységes alakú, amelyet a hatáskörrel rendelkező hatóság határoz meg. A szalagot úgy rögzítik, hogy a csomagon feltüntetett információt egészben vagy részben se takarja el.
3. cikk
A csomagon és a szalagon szereplő jelöléseket letörölhetetlen fekete tintával tüntetik fel, legalább 20 mm magas és 10 mm széles, 1 mm vastagságú vonallal megrajzolt betűkkel vagy jelekkel.
4. cikk
(1) A 2782/75/EGK rendelet 10. cikkében szereplő összesítő egységes formáját az I. melléklet tartalmazza. A tagállamok ezt az összesítőt minden naptári hónapban megküldik a Bizottságnak legkésőbb négy héttel annak a hónapnak a végén, amelyre az adatok vonatkoznak.
(2) A tagállamok az összesítőhöz felhasználhatják az I. mellékletben található formanyomtatványt (I. rész), hogy a keltetőktől a 2782/75/EGK rendelet 9. cikke (1) bekezdésében szereplő információkat begyűjtsék.
(3) A tagállamok kiköthetik, hogy a naposcsibék vonatkozásában a 2782/75/EGK rendelet 13. cikkében szereplő kísérő dokumentumot több példányban kell elkészíteni. Ebben az esetben a dokumentum egy példányát a fenti rendelet 16. cikkében szereplő hatáskörrel rendelkező hatósághoz küldik el importálás, exportálás vagy Közösségen belüli kereskedelem esetén.
(4) Azok a tagállamok, amelyek a 3. bekezdésben szereplő eljárást alkalmazzák, tájékoztatják erről a többi tagállamot és a Bizottságot.
5. cikk
A tagállamok minden szükséges intézkedést megtesznek annak érdekében, hogy megbüntessék a keltetőtojások és a naposcsibék termelésére és forgalmazására vonatkozó rendeletek szabályainak megszegőit.
6. cikk
A tagállamok minden év január 30-ig megküldik a Bizottságnak a keltetők szerkezetére és tevékenységére vonatkozó statisztikát a II. mellékletben szereplő formanyomtatvány felhasználásával.
7. cikk
A 2335/72/EGK rendelet hatályát veszti.
8. cikk
Ez a rendelet 1978. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1977. július 29-én.